Mõne päeva eest nimetas Putin Dmitri Rogozini VF esindajaks NATO juures. Mõned arvavad, et Brüssel on Rogozini jaoks potšjotnaja ssõlka. Pigem näib niimoodi, et pikka aega Kremli ebasoosingus olnud Rogozin on tegemas come-backi. Rogozin on pärit poola väikeaadlist nagu ka Dmitri Klenski. Ebameeldivad tüübid mõlemad. Vahe on vaid selles, et Rogozin on terav, Klenski aga tavaline nõukogude aegne ideoloogiatöötaja.  Rogozini ja Klenski päritolu juurest sujuvalt edasi minnes meenub mulle, et kunagi suvel ilmus kusagil vene meedias artikkel, kus arutleti monarhia taastamise võimaluste üle Venemaal. Muuhulgas mainiti seal, et Putin võib põlvneda vürst Putjata väljaspool abielu sündinud pojast. Lugu ise oli üsna jampslik ja sellest poleks mõtet kirjutada, kuid möödunud aasta lõpus ujus  teema uuesti päevavalgele. Nüüd väidetakse, et Putin olevat suguluses XIII-XIV sajandil elanud ja pärast surma pühakuks kuulutatud Tveri vürsti Mihhailiga. Tõsi, tõendid Putini põlvnemisest Putjatadest ja selle kaudu Tveri Mihhailist, on enam kui ebaselged: 1) VF presidendi väline sarnasus Tveri Mihhailiga, 2) asjaolu, et Putinite põlvnemisest pole midagi teada ja 3) et kõrgaadlil oli vanasti väljaspool abielu sündinud lapsi.